khistorydata/jeongjo-sjw-relations huggingface dataset:
정조 20년 · 목
江原監司徐有防狀啓以爲顯隆園香炭山之在原州東四面者昨年雖有釐正而納稅時尙有稱冤之端云園用事體與他自別決不可一毫貽弊待秋成別加採探劃卽矯捄後狀聞事臣於辭陛時親承聖敎臣到營之後先爲別歧採探則昨年前道臣擧實狀聞至蒙百兩減稅之特恩大惠而第其許多痼弊專由於鄕園監名色而當初鄕園監自本州以東四面民人中擇其勤幹者差出不過句檢其收稅之節峽俗旣頑奸弊隨生雖在常時其憑藉作拏罔有紀極而又當秋收捧稅之時其所操縱咆喝比前園監下來時反有甚焉甲寅所納之總爲六百五十兩而昨年則除減百兩故實數爲五百五十兩矣當其秋稅收納之時鄕園監輩不有禁飭依舊收合至爲七百七十餘兩之多雖納五百五十兩定稅其餘二百二十餘兩則都歸鄕園監私橐自臣營痛加科治使之除減其兩監名色仍又嚴飭該判官逐面區別每里各定解事一民使檢各其里所耕負數以爲分力便民從簡收稅之地今番釐正後竝與昨年判付而成出節目以爲永久遵行之地火稅則亦自各里直納于官庭自本州解事色吏中定送矣元上納五百五十兩內路貰馱價之只二十三兩除給者旣未爲沾漑之道而反不足往來之費今當定式之時不可無變通之道以五十兩定給路資及馬貰馱價而上納實數則以五百兩永爲定總之意請文移於園官敎以依狀請施行
정조 20년 · 강
大護軍李柱國疏陳病狀乞解將任仍請局別將定瓜批以勿辭瓜限事依施
정조 20년 · 목
疏略曰今夏以來賤疾益添將至於莫可收拾之境以若病狀久廁元戎之任則一身之狼狽顧不暇恤戎事之僨誤勢所必至伏乞特解臣所帶將任焉臣於春間妄陳愚見停罷鄕軍上番之制新設京營募立之方鄕軍雖不上番額數自在於外邑軍籍之中而又得數千輦下之兵則其在强榦之義固不害爲一擧兩得若其水陸軍換定事其爲便宜於緩急調發之除者尤係不可不變通之事也忠武公臣李舜臣亦嘗有此論故臣敢模倣其說仰效迷見矣一重臣以臣爲妄列邑守宰亦以騷擾爲言臣滿心慚悚尙今靡措宜不敢更陳他事而事在本局有不容不達者一自奎章閣設置之後永肅門宿衛之任比前自別故本局局別將以曾經邊禦者擇差限周年復職或陞遷特敎定式而伊後局別將數三人自銓曹收用矣近年以來未得如例收用又無瓜限荏苒因循或至三四年之久便作無瓜之窠有違於堂上將官周年瓜遞之規臣意則以爲修明定式恐合事宜而若或不爲遷轉則以二周年俾作瓜遞之限似爲方便矣批以矍鑠哉番番尙不愆卿其勿辭行公前所陳換定事惟在任事之臣得其人局別將瓜滿事依施
정조 20년 · 강
遞承旨李海愚以權坪代之前望也
정조 20년 · 강
命以來十二月二十四日親傳社稷臘享大祭香祝
정조 20년 · 강
以三公不備寢秋曹啓履
정조 20년 · 목
承旨魚用謙啓言啓覆例於陽復前擇日擧行而今因三公不備有不得如例擇日故敢此仰達從之
정조 20년 · 강
命牙山貢津倉致敗漕船付之道伯改造其許載私卜以致敗覆委折査問該道罷拿稷山縣監趙重鎭牙山縣監李靖模泰安郡守韓永逵拿問該水使閔光升
정조 20년 · 목
備局啓言卽見忠淸監司林濟遠啓本則以爲牙山貢津倉漕船一隻自安眠島新造回路受賃價逢載稷山縣靈沼亭材木三十株到角氏嶼前洋遇風致敗係是額內漕船趁今改造然後可無明春漕運狼狽之患云矣靈沼亭修改旣非仰關朝家之事則所入材本乃是私卜漕船事體至爲嚴重新造之初何敢任載私卜乎又況因此致敗之後乃敢張皇登聞至請改造者道臣事尤爲駭然此路一開大關紀綱請忠淸監司林濟遠罷職當該材木賃載邑稷山縣監趙重鎭漕船所管邑牙山縣監李靖模安眠島地方官泰安郡守韓永逵竝爲先罷黜令該府拿問重勘安眠一島乃是水使所管該水使閔光升亦令該府拿問處之致敗漕船使該道趁明春卽爲改造無敢更煩陳聞之意嚴飭分付允之敎以改造一款旣請付之該道道臣則改造之前不可差代爲先以何故許其添載與否査問該道更爲草記
정조 20년 · 강
遞都總管金箕性以李在學代之前望也
정조 20년 · 목
以都總府寶劍望筒敎曰差祭總管許遞
정조 20년 · 강
命兵曹判書鄭好仁記過待令仍飭此後武臣堂下朔試射無敢避怨抛置
정조 20년 · 목
敎曰百隸怠慢文恬武嬉之端有難一一摟指而事關武技意謂命令之行稍可省力近來則反是武臣堂下朔試射卽避怨工謀之判堂最所難爲之擧故曲念時措之義才落汰去之法昔之未滿四矢改以無分則如式設行豈至於別般取怨而必欲規避甚至此兵判除拜以後未聞一番設行以待飭敎之提及在重臣避怨之計固善思而年迫七十位至崇品此等微細之擧擧措如彼其切可駭當該兵判鄭好仁爲先記過待令此後武臣堂下朔試射無敢避怨苟免如是而又或無端不爲當該判堂拿致帳殿嚴棍懲勵斷不可已以此嚴飭
정조 20년 · 강
命兵曹郞廳李海淸令本曹堂上拿問尋分揀
정조 20년 · 목
以兵曹判書鄭好仁記過待令命下之後入來遲滯命入直郞廳令堂上拿入聞其委折以聞○兵曹啓言入直郎廳李海淸拿入嚴問則以爲今方連走將校及近仗軍士使之催促而未及待令云矣敎以以渠罪犯復入兵曹頭戴紗帽何等寬典則所爲之怠慢愈往愈甚雖極可駭今番事則拿問足矣分揀
정조 20년 · 강
命宣傳官李甲會喬桐府充軍李栻汰去
정조 20년 · 목
兵曹判書鄭好仁記過待令時李甲會以入直承傳宣傳官不入前陪取稟李栻帳殿擧行不善爲之敎曰應行擧行不知頭緖宣傳官李甲會喬桐府充軍李栻亦爲汰去○兵曹以李甲會喬桐府充軍押送啓敎以當刻內押送萬一遲滯到配令帥臣直爲決棍狀聞事分付
정조 20년 · 강
命兵曹判書鄭好仁下禁府推考尋命以公律勘放
정조 20년 · 목
敎曰重臣雖老且誖職居本兵之長則幺麼靺韋每朔肄藝之微事不有飭敎自占便宜紀綱之解紐如此大於此之事飭敎將無所施乎散齋日帳殿親問固無不可徒問而已何足警勵乎行兵曹判書鄭好仁下義禁府推考發遣宣傳官奪符以來○義禁府啓言時囚罪人鄭好仁係是卿宰待批下請捧供草記敎以辜負大矣何必捧供以違制之公律勘處功議區別草記○義禁府以鄭好仁功議各減一等杖八十收贖放送啓○政院啓言兵曹判書鄭好仁公律勘放事命下矣請牌招傳授命召允之
정조 20년 · 강
遞大司成尹得孚以李晚秀代之前望也
정조 20년 · 목
政院啓言陞試設行飭敎屢勤而大司成尹得孚謂有身病尙不擧行揆以事體萬萬未安請從重推考仍卽牌招使之過齋後設行敎以近聞果有實病不可謂之無端違牌姑遞其職前望單子入之待下批牌招使之明日擧行
정조 20년 · 강
大司成李晚秀陳疏引義賜批不許仍飭行公
정조 20년 · 목
疏略曰自有國子以來僨誤狼狽未有如臣之甚者周歲居職觸事癏曠畢竟不厭人望之斥至登親策之券論其玷辱誅殛亦輕幸蒙體諒遄許鞶遞乃於千萬夢外伏奉前望恩除區區難冒之義天日之所俯燭伏乞特賜鑑諒亟削臣泮任批以勿辭行公○晚秀違召政院請更爲牌招允之敎以處義當然後反爲張四維之道今之爲泮長者孰有趨䕫師之下風承歐陽之後塵人不負官與望厭服之人則愼掄之請宜其樂聞況策軸汎說尤異於臺評之指的伊時逡巡尙云過矣到今追引義無所據且弊俗陋習在於美貫則我自爲之若處必欲諉人法外曲嫌無中强覓朝廷之不尊職由於此此習始於閣臣拖及廷僚革舊從新之效昨春以後庶幾刮目至於此泮長之一番處義雖或似然疏旣承批之後有何一分難冒之端乎陞試在明卽爲牌招牌去來各別嚴飭使之斯速出肅
정조 20년 · 강
命朔州前府使閔致愼査啓勿施仍飭道伯另擇剛明守令眼同嚴覈獄理歸一前無敢登聞
정조 20년 · 목
平安監司朴宗甲狀啓以爲朔州前府使閔致愼濫殺人命事捉촉掟致應問各人等于臣營以平壤庶尹洪樂正孟山縣監金基豊江東縣監申大羽差定參査官眼同行査則座首崔致西等所供以爲大倉監官李永伯所逋穀二百九十六石內二十五石以本色自當備納二百七十一石泒徵於永伯諸族而吳哥等處亦有族分故分定小米二石十二斗每石四兩五錢式代捧充數則吳初玄等旣已依數備納後委往永伯九寸侄能默家相詰曰吾之侄女爲汝弟嫂不爲族屬卽此可知而公然徵逋豈不萬萬無據乎仍欲奪去能默農牛能默具由呈訴官家則官家以吳哥四人捉送對卞事題付洞長矣洞長只以吳初玄捉納其餘三人力不能率來云官家以擧行稽緩決棍洞長嚴飭捉納而又不得捉納官家乃使別牌出送竝爲捉致而吳初玄則以其依官令卽爲來待只決杖四十度放送吳初亨初全喆蒙則以屢逆官令之罪降定馬兵各決棍十度伊日卽三月十二日也三人等仍令罰番巡邏而其再明日因其族屬所訴以其病重給由治療於邑底人金龍奉家矣十八日夕初玄之兄初益以粘米餠狗肉濁酒來饋過爲醉飽不勝煩熱揮扇引風仍至觸添二十日午間初玄初全一時竝死二十一日曉初亨繼死聞極驚慘卽爲招致金龍奉問其致死委折則答以爲三人致死似是病中食滯所崇云故喆蒙則使之移置他處以糞水灌口幸得免死云事端雖起於責逋濫徵至及於異姓遠族已乖審愼之道而拒逆官令之罪棍至於十杖至於四十又甚遇當威喝羅卒打極其力以至皮開肉綻㾗損狼狽毒氣所注食飮阻閼三人傡命竟在十日之內該府使濫殺之罪烏可免乎吏鄕諸招以吳哥等致死隱然歸崇粘餠狗肉以喆蒙之飮穢獲甦證成傷食之說而同時竝食之人全然無恙則設令致死之端適由於飮食杖毒入裏胃膈已傷則半塊餠數片肉亦足以爲崇其處事之乖戾施杖之殘忍節節無狀該邑前府使閔致愼罪狀請令攸司照法稟處敎曰近來守令無不爲要譽抺油之政故治不尙嚴民不畏官況關西糶糴率皆餉穀十度用棍不可謂濫用且況笞亦不過四十度以此査啓直歸之於法外濫殺反啓無限之弊於邊土梗頑之俗此所以付之道伯行査而及見道伯跋辭聲罪雖緊便沒下落以此雖欲更問於當者渠當一依前供發明而已如彼之際徒關國綱此査啓勿施更令道臣別擇道內守令中剛明稍曉訟獄者數人與之眼同嚴覈星火修啓事嚴飭分付所謂査案疑晦多端十度之棍四十度笞三人竝命於十日之內者若非棍笞之尺度違越典則則必也受打之傷處的是要害有一於此則其死也何論大小辜限而其殺也亦何論杖數多寡乎此獄究竟法宜從用意下手之何如而決之者國無法綱而印頒之欽恤典則作爲笆籬邊物久矣似此現發之事又從以掩覆於蔑法之倅所謂王府金石銷之亦可鑿之亦可反覆嚴覈於應問各人若或抵死不卽輸款雖至於掘瘞行檢之境獄理歸一前無敢登聞之意一體嚴飭名雖究竟又或一毫近似於彼此間藉口執言之疑則道伯重勘當該査官等爲先卽其朔州地方充軍以勵國綱此意竝以嚴飭分付
정조 20년 · 강
以安橚爲忠淸水使鄭周誠爲泰安郡守權熻爲稷山縣監金麟淳爲牙山縣監竝口傳也
정조 20년 · 강
命泰安郡守鄭周誠仍見任用防禦使履歷
정조 20년 · 목
因泰安郡守望筒敎曰陞敍承傳再次有之聞其親年已過七十云鄭周誠仍其見任用防禦使履歷事分付
정조 20년 · 강
召見忠淸水使安橚泰安郡守鄭周誠牙山縣監金麟淳稷山縣監權熻于誠正閣命周誠及宣傳官李東善趙恩錫摘奸畿邑刑具
정조 20년 · 목
予曰昨日閔致愼道査時査官擇定事何以分付乎承旨金熙朝曰以守令中出自經幄惜身名者數人擇定之意分付矣予曰不特出自經幄雖閣臣守令之如寧邊倅者亦爲差定雄府饒邑中秩高而惜身名有前程者多數差定各別詳査俾無兩隻稱冤之意分付金吾使之更關于該道可也予謂周誠曰汝則西去百里李東善則南去百里趙恩錫則東去百里百里內諸守令中棍杖笞杖刑具之長短廣狹一一摘奸較準營造雖分寸如有違越定式者卽其地封庫罷黜明日門限前覆奏可也
정조 20년 · 목
從掌令鄭最成處置也
정조 20년 · 강
命來十一月初十日王大妃殿誕日陳賀磨鍊依慈敎權停
정조 20년 · 강
遞掌令鄭弼祚以李明淵爲執義沈興永爲掌令竝前望也
정조 20년 · 목
政院以憲府不備守令署經不得爲之啓敎以在外掌令鄭弼祚許遞與未差之代前望單子入之待下批牌招暑經
정조 20년 · 강
遞承旨權坪以成鼎鎭代之尋遞以沈基泰代之竝前望也
정조 20년 · 목
坪鼎鎭在外也
정조 20년 · 강
召見藥院提調及諸閣臣于摛文院原任直提學金載瓚徐龍輔鄭大容直提學李晚秀原任直閣金勉柱尹行恁南公轍直閣李始源檢校待敎沈象奎徐有榘藥院提調沈頤之
정조 20년 · 목
予敎前箕伯金載瓚曰三川坊不得不更退兩年而今年之爲三年則果的然乎載瓚曰自癸丑爲始今果爲三年矣予曰無論如此如彼西伯之直請徵稅甚迂矣予曰鎭堡旣將移設則鎭名之尙稱上土甚無謂亦合有變通矣承文提調李晚秀曰使行文書浩多正本査對在於十五日若於還御後請寶則寶篆畵出不無窘束之慮何以爲之予命再明日請寶
정조 20년 · 강
命湖西災實分等依道狀施行加劃災二千九百結貢津倉所屬七邑大同米依前擧行丹陽等四邑結錢作穀從民願收捧小豆限折半代捧待明秋還作本色推奴徵債亦爲防塞
정조 20년 · 목
備局啓言卽見忠淸監司林濟遠災實分等狀啓則尤甚名色不爲擧論淸風等十二邑置之之次公州等四十三邑鎭置之稍實仍以爲事目災六百結外不足災三千九百六十七結特許加劃後錄諸條竝請令廟堂稟旨分付矣其一牙山貢津倉所屬七邑大同米裝載依前擧行事也其一結錢作穀條皆以米租分定而丹陽等四邑租非土宜故代粟磨鍊而四邑晚粟失稔反有以租願納之民無論粟與租從民願收捧小豆被歉勢難本色徵捧限折半姑許代捧待明秋還作本色事也其一推奴徵債防塞事也今年本道農形之均熟同豐別無大段優劣雖以道啓觀之亦足推知旣無尤甚名色分等依狀請施行至於災結一款流來之頉新執之災總計五十四邑則事目六百結容或有不足之慮而其所加請乃至三千九百六十七結之多雖在少歉之時執災未必加此且以近例言之庚戌年年事未能如今年之大登而其時劃災爲二千五百七十六結今此所請終似太過元劃下六百結外加劃一千九百結使之一一均俵無令吏鄕容奸則庶無白徵之冤以此嚴飭後錄諸條中七邑大同米依前擧行事有關民情便成年例丹陽等四邑結錢作穀條無論租粟從民願收捧事小豆限折半代捧待明秋還作本色事穀品之豐歉各異民情之利害相懸臨時推移別無難便推奴徵債防塞事雖曰豐歲亦係擾民竝依狀請施行事請分付允之敎以減給太多加劃千結
정조 20년 · 강
召見時原任大臣閣臣及藥院提調于摛文院右議政蔡濟恭領敦寧金履素判府事李秉模右議政尹蓍東提學沈煥之原任直提學金載瓉徐龍輔鄭大容直提學李晚秀原任直閣金勉柱南公轍直閣李始源檢校待敎沈象奎徐有榘藥院提調沈頤之
정조 20년 · 목
承候也○左議政蔡濟恭等問候訖予曰明日將還內故使元子出見卿等矣仍敎元子拜諸大臣諸大臣起拜濟恭曰屢日猍窄之地元子宮必以爲沓沓矣予曰常時遊嬉朝襪夕穿來此以後又爲攝養使不得風大以爲菀且文墨之戲殆同癖好而此旣無册子携來只見閣臣座目之懸板一過眼便誦故試敎之以諸大臣世派亦無不一聽皆誦矣仍敎元子曰諸大臣皆登筵能歷擧其世派乎元子對曰左相湖州蔡裕後之傍孫也領敦寧淸陰金尙憲之六代孫文谷金壽恒之玄孫夢窩金昌集之曾孫也判府事容齋李荇澤堂李植之後孫也右相梧陰尹斗壽之後孫也諸大臣曰今聞元子所對聰睿天成迥越常倫實是吾東方萬億年無疆之休也予敎元子曰二提學及藥房提調世派亦知之乎元子對曰竝淸陽君沈義謙之後也予敎諸大臣曰不特此也宋之六君子我朝文廟從享及相臣錄皆能知之矣濟恭等請于元子曰宋之六君子我朝從享諸臣可得一一詳敎乎元子歷擧別號與姓名不失其次予曰從享一人見漏何也元子卽對曰河西金麟厚也右議政尹蓍東曰睿學如是卓越尙未得出就外傅群情抑菀矣予曰非不留意最難其人矣蓍東曰才不借於異代惟簡在上心予曰欲俟明春而終難其人矣蓍東曰明春則自有當行之典禮矣予敎元子讀書元子跪讀大學經一章聲音和朗句讀明晣予曰嘗授小學能熟誦而大學則是不敎而自誦者也日前予讀詩經甫田章在傍一聽卽地成誦然而較予此齡時則亦不足爲夙成矣蓍東曰聲音之間高下韻節字字分明珠貫璧綴玉振金鏗有以仰天縱之姿矣予曰明日還次當在稍晚廷候亦待還御後爲之望闕禮肄儀罷後諸宰使之來會未爲晚也予曰昨日錦伯狀請災結數無已太多乎蓍東曰過矣加給之數至於千結實仰聖澤之廣敷矣予曰湖西必多舊初不名色雖以京畿之小其數亦多況湖西乎提學沈煥之曰金直休罪名蕩滌向有下敎而尙有禁錮之未解解由之未出不得除職矣予曰一竝蕩滌勿拘也予曰河西從享以十一月改擇日事言於禮判可也
정조 20년 · 강
命冬至使行文書先爲正書黑草査對單子待還御啓下
정조 20년 · 목
右議政尹蓍東啓言使行文書例於黑草査對單子啓下後正書而今番則道數浩多勢難遲滯分付承文院先爲正書單子啓下則請待還御擧行從之
정조 20년 · 강
命明日還內後朝廷問安爲之再明日翌日問安勿爲之
정조 20년 · 강
翁主順痘送神如儀
정조 20년 · 목
送神儀其日掖庭署設饌幔於內庭向北又設獻主次一於萬八門之內一於通化門之外隨地之宜又設上馬所於迎春門內向東執事者設獻主以下外位於千五門內又設拜位於內庭南向東上每等異位重行設門外位如儀又設宣讀位於上馬所之北又設拜位一於上馬所一於通化門外俱南向前數刻掌饌卓者入設卓及饌具花朶幣帛於卓上又設送神文案於堂內北壁如儀司僕內乘陳法鞍馬一於上馬所向東二於左右相向執事者陳鼓樂於內庭及上馬所每門列二炬馬頭列紅紗燭籠一雙鋪黃土幷如儀時至獻主以下執事者各具黑團領直宿官員等一體入參就門外位執事者引獻主就拜位執事者及直宿官員等隨之下倣此再拜樂作拜訖樂止執事者自幔內奉秸包以出樂作至上馬所分載于左右二馬執事者進設繩床於法鞍馬之左樂作與內庭鼓樂交奏執事者自堂內奉出送神文由正路至上馬所預設宣讀案於北幷設燭臺獻主以下鞠躬過則平身獻主隨秸包至上馬所送神文將至俱就席端西向重行執事者引獻主及宣讀官各就位樂止獻主跪宣讀官跪讀送神文讀訖樂作獻主以下再拜樂止執事者各引法鞍馬及載秸包馬以出將出門樂作至通化門外獻主以下隨至執事者引獻主就拜位獻主再拜已拜諸官勿拜而送之○御製送神文龔台御夫神之來兮敞軨軒兮迎春受而康兮而色協旭卉兮弧辰穠李兮芳華予所愛兮神愛繽先標兮兩臉雙單挾兮磊磊腜根窠之圓光兮挨次之齊兮澹以紅圈啓蘂兮爥燿總多吉兮▣瓏旣亮黃兮印堂洎年壽兮章潤潮之上兮葡▣神庸徯夫予願點於星兮膿珠日彌三以符期寢允臧兮弄尾驩式延兮含飴昔先后之純粹兮聿徼惠于明神孕餘慶兮累葉氏流今兮於㒢怳嘉客兮於焉爛爗煌兮宮槃糝餌兮井渫風潚如兮盤桓冥有應兮蕢桴造我神兮酬之穀朝兮于差遠于將兮祁祁穆愉兮蜿蜒訇廣樂兮何許抗管絲兮悠揚登歈舞兮容裔柱▣兮椒漿霓爲旌兮風輪嚲金錽兮玄蚪詔長離使淸塵紛旣有此衆美兮于㠯裝兮芳糗帷如海兮夜盈抱熀燋兮金漏倡瀏瀏兮敶辭攝予飮兮伻來謇拜媵兮永綏矯赫戲兮裵▣南有江兮洋洋北之山兮嶙嶙翳穹林兮修薄覽四荒兮漭無垠剡剡兮上下神所之兮旖旎壽而昌兮詒予衍以曁夫萬孫與千子
정조 20년 · 강
召見時原任大臣閣臣及藥院提調于摛文院領議政洪樂性左議政蔡濟恭領敦寧金履素判府事李秉模右議政尹蓍東提學沈煥之原任直提學徐浩修金載瓚徐龍輔鄭大容直提學李晚秀原任直閣金勉柱尹行恁南公轍直閣李始源檢校待敎沈象奎徐有榘藥院提調沈頤之
정조 20년 · 목
承候也○領議政洪樂性曰翁主痘候聞極平順今已出場不但今番之欣喜可占兆端之吉慶矣予曰果如卿言矣予敎元子拜諸大臣亦拜予曰今番痘憂慈宮獨貽勤勞下情不安及今出場大加喜悅萬萬欣幸矣予於慈宮經旬離側今番初有也元子則姑爲入處于壽靜殿予則今將還謁慈宮矣
정조 20년 · 목
予乘軺軒以出元子陪焉由永肅門拱辰門入壽靜門詣壽靜殿元子仍留予還出壽靜門乘軺軒由宜春門靑陽門宣明門保定門萬八門還內
정조 20년 · 강
召見藥院分提調洪檍副提調金祖淳于便殿
정조 20년 · 목
予敎檍曰卿果久勞矣得如卿福星以分司直宿痘症之平順可謂有助矣予於慈宮十餘日離側數十年來初有而今者還謁氣度康寧重以嘉悅下情慶幸今番移次爲所重不得已之事而仰貽慈宮之勞念至於多日其間悚悶不敢暫弛今日來拜慈候一樣而兒亦病餘迎喜奇幸奇幸仍問檍曰卿之內外孫爲幾人檍曰殆爲數十人而痘運無不順經予曰見卿筋力尙可就職每陳懸車之懇而如卿福星又將待於他時矣檍曰從今豈敢更爲言私乎
정조 20년 · 강
慈宮差備入直藥院分司諸臣醫官掖屬員役軍兵等及昌德宮移次時入直藥院提調以下施賞有差
정조 20년 · 목
敎曰慈宮差備分提調以下入直自今日撤直○敎曰慈宮差備入直分提調以下書啓○敎曰慈宮定省之十餘日曠違卽數十年來初有而今日來謁慈顏勝昔於嘉悅之中慶幸萬萬入直藥院分司諸臣賞典豈可後於醫官等乎名雖入直事面無異直宿分提調洪檍內寺馬一匹面給副提調金祖淳半熟馬一匹賜給注書柳遠鳴上弦弓一張賜給兼春秋金良倜效勞旣多外職陞敍待令醫官李周憲邊將除授李惟鑑兒馬一匹賜給掌務官高京殷上弦弓一張賜給其餘掖庭署藥房員役等依判下施賞昌德宮移次時入直提調沈頤之大豹皮一令賜給待令醫官以下員役亦依判下分等施賞○敎曰左承旨持巳卯年淸衍郡主痘患時賞典謄錄入侍○敎曰今子嘉悅之心何以名諭而賞典則當用己卯首勞一人守令其次二人相當職之例差備別待令議藥同參洪勉謙守令除授司果安載述相當外職除授敎授安載運六品職陞遷雖不待令於此闕自初奏對多有神奇之效以醫施賞此人豈拔首醫康命吉熟馬一匹面給其餘下人等分等施賞○慈宮差備待令翁主痘患時待令員役別單內醫院書員金宗軾等二人各木二疋米三斗水工一名軍士一名各木一疋政院待令書吏金碩潤木二疋使令金民秀等二名各木一疋布一疋水工一名木一疋壯勇營待令別庫書吏趙明鼎木二疋庫直李碩禧木三疋使令車福同等三名各木一疋布一疋熟手李千福木三疋文書直再光私庫直一名房直一名使喚軍四名各木一疋傳命司謁白景采邊將除授待令別監申敬玄等二人各木二疋惠慶宮承言色內官劉仁樟半熟馬一匹賜給傳言色內官吳壽興出入番內官九人各上弦弓一張待令內官李團宜半熟馬一匹賜給白喜章兒馬一匹賜給差備內官二人各上弦弓一張惠慶宮司鑰姜大輝上弦弓一張惠慶宮別監馬繼祥等五人水剌間飯監千世範庫城上朴昌得燈燭色魚宗鱗各木二疋照羅赤一名長房直一名水工一名軍士三名房直李碩伊軍士三得各木一疋昌慶宮軍士得伊米二斗直宿待令都總府書吏一人木一疋布一疋使令一名木一疋待令武藝廳五人各木二疋米三斗各處把門武藝廳十四人各木二疋使喚武藝廳六人各木二疋米五斗待令直伊二名各木二疋使令四名各木一疋布一疋軍士二名各木一疋驅從一名木一疋通化門近仗軍士金近大木二疋都總府書吏一人木一疋使令二名各布一疋監印所軍士二名各米二斗漏局書員一人木一疋司僕內寺書吏朴載儉木一疋米二斗輦直一名理馬一名養馬一名牽馬陪一名各木一疋巨達八名各米三斗軍士一名米二斗標信宣傳官鄭周誠陞敍守直人車弘濟木二疋賜給○兵曹以通化門軍士九名木各一疋錢各六兩弘化門軍士四名宣仁門軍士十名東所軍士一名北所軍士一名光政門以下五處傳漏軍士十名木各一疋錢各三兩禁漏汲水軍士一名錢二兩題給啓○戶曹以昌德宮移次時待令藥色書員趙慶國掌務書員黃應淸各木一疋入番書員金福淳米五斗高成基米四斗金濟良等五人各米三斗金必興等四人各米二斗范潤瑾等二人各布一疋大廳直一名木一疋水工十二名各米二斗女水工方貴年米五斗木二疋奇粉米三斗木一疋童便軍三名各木一疋軍士十九名各米一斗題給啓
정조 20년 · 강
摛文院移御時入直閣臣及閣屬官員役以下分等施賞
정조 20년 · 목
敎曰檢校待敎徐有榘外職陞敍檢書官李光葵外職調用閣監鄭學溫李興淇司卷洪五成玄烒兼檢書官徐理修成海應檢書官元有鎭鄭枻兼檢書官柳本學領籖李興潤尹得寧監書趙必汶秦東老玄命遠李師膺李儀輔韓命奕生徒監書秦東耉尹得亨各加一資資窮者代加○內閣員役別單書吏池德龜等八人各木一疋書寫李胤恒等四人各木一疋布一疋兼吏金性淳等十二人正書朝報書吏金德汶等二人各木一疋閣童朴圭錫等四人大廳直尹恒運等二名直林秀恒等二名照羅赤白喜同等二名各米三斗使令林德瑞等二十名各布一疋都隸木一疋加給引陪林盛福等八名石渠廳使令林一蕃等五名檢書廳使令姜致福等三名摛文院房直三名石渠廳房直一名檢書廳軍士二名摛文院水工一名軍士七名石渠廳水工二名軍士七名近仗軍士三名驅從六名各米一斗賜給
정조 20년 · 강
命摛文院移御時把守巡更各營將校軍兵試射待下敎待令試放再明日先爲之
정조 20년 · 목
敎曰今番十餘日移次經宿把守及巡更壯勇營訓鍊都監龍虎營將校軍兵等依成册判下試射放而試射則待下敎待令試放則再明日南小營先爲試取試官禁將總戎使禁軍別將行首宣傳官進去試取以啓事分付
정조 20년 · 강
命摛文院移御時弘文館騎曹員役及各營入直軍兵分等施賞
정조 20년 · 목
戶曹以弘文館書吏金始顯等二人各木一疋米二斗朴重顯等二十四人各米三斗題給啓○兵曹以結束色執吏書吏金之聲木布各一疋禁喧書吏孫昌福等十一人各木一疋近仗軍士崔順才木布各一疋李春起等十六名各木一疋題給啓○訓鍊都監以本局帳幕軍金五徵等五名各木一疋分給啓○御營廳以內入直鄕軍金千石等七名回糧米外各木二疋米三斗分給啓
정조 20년 · 강
命安山郡守金載瓚內移
정조 20년 · 목
敎曰重臣外補體重安山郡守金載瓚今日政內移其代差出
정조 20년 · 목
以李始源爲副應敎李秉鼎爲知經筵李晚秀爲同經筵新通也李魯在爲安山郡守鄭宅興爲機張縣監○再政以洪勉謙爲懷仁縣監
정조 20년 · 강
命懷仁縣監洪勉謙畿邑守令相換
정조 20년 · 목
勉謙與漣川縣監李可運相換
정조 20년 · 목
宗廟冬享大祭在再明也
정조 20년 · 강
召見諸承旨及藥院提調沈頤之副提調李亨元于誠正閣
정조 20년 · 목
諸承旨待公事入侍藥院請診也
정조 20년 · 강
命肇慶廟薦新柚子待濟州貢果來到先爲薦獻後狀聞事回諭完伯
정조 20년 · 목
全羅監司徐鼎修以來十月令肇慶廟薦新柚子不得薦獻馳啓有是命
정조 20년 · 강
飭大司成尹得孚陞試限內設行
정조 20년 · 목
因成均館遷狀公事敎以本館陞試之尙不設行有關事體上疏雖未回啓陞試卽亦國試不可踰限爾其限內擧行
정조 20년 · 강
領府事金憙疏陳病狀請勘闕候之罪賜批
정조 20년 · 목
批以卿之未及上來事勢似然況今還次穩安卿須安心仍敎以此批答下送于道伯令地方官傳諭
정조 20년 · 강
命同經筵李晚秀副應敎李始源推考
정조 20년 · 목
晚秀始源在闕中不爲肅謝政院請推允之
정조 20년 · 강
命壯勇營訓局龍虎營試放同爲試取於試射日
정조 20년 · 목
敎曰試放明日爲之事下敎而冬享大祭齋戒相値當於試射日同爲試取以此分付
정조 20년 · 강
遣承旨馳詣宗廟奉審摘奸
정조 20년 · 강
命泮庠課試嚴飭設行
정조 20년 · 목
禮曹啓言大司成尹得孚上疏批旨內罷陞庠之規以正士習爾言固是而弊亦不專在於法如何矯弊爲可議于大臣稟處事批下矣依聖敎議于大臣則領議政洪樂性左議政蔡濟恭奉朝賀金鍾秀俱以病不獻議右議政尹蓍東以爲科擧之弊近來益甚泮庠課試之有害無益卽其一也聖上嘗臨朝發嘆特軫矯捄之道者累矣而姑且難愼未有定制有司之臣但當職思其居隨事恪勤雖於試取之際律已秉公奬拔得宜則振文風正士習將竝行而不相悖矯弊之方亦豈外是只可就此而盡職不必越例而立論非科擧累人人是累科擧朱子之訓正好誦法師儒長疏中損益沿革之說臣則以爲有難輕議云領敦寧金履素以爲陞庠課試本出於培養人才之盛意而近來士趨不端生弊不一今此矯捄之論誠有意見而累百年設行之法旣難一朝遽罷如欲就此而略加變通則其於斟酌損益之間又未見其有十分可行之良規以臣愚見有不敢臆對云判府事李秉模以爲臣學蔑識昧不敢强其不知臆爲之對云大臣之議如此請上裁敎以依僉議施行而冬節已屆嚴飭斯速設行
정조 20년 · 강
召見諸承旨及藥院提調沈頤之于誠正閣
정조 20년 · 강
以朴正圭爲安義縣監口傳也
정조 20년 · 목
慶尙監司李泰永以安義縣監李萬運親病危篤屢呈辭狀不得已罷黜馳啓敎以糴政伊始守令不可一刻曠官其代令該曹口傳差出待下批明日下送以正圭批下
정조 20년 · 강
命內贍主簿安載運氷庫別提王道恒相換口傅也
정조 20년 · 목
敎曰內贍主簿安載運閑司相換口傳下批
정조 20년 · 강
命前刑曹參判李亨元仍任
정조 20년 · 목
因刑曹參判望筒有是命
정조 20년 · 강
冬至副使柳焹陳疏請省先壠賜例批
정조 20년 · 강
持平鄭宗魯陳疏乞遞賜批不許
정조 20년 · 목
批以旣擢用矣又欲試之爾豈可一味違傲乎爾其勿辭斯速上來察職
정조 20년 · 강
掌令鄭㝡成疏請以言獲罪諸人施以曠蕩之典嶺南宣召人李樹仁禹載岳寢郞將作除命竝勿施賜批不許仍飭湖西嶺南宣召人斯速上送
정조 20년 · 목
疏略曰如臣疲軟濫叨耳目之寄以何見聞以何風釆糾劾不避能如古御史之爲乎惟願速被郵罰蘄解見職俾免自陷於罪戾焉近日進言之臣莫不以靖世道壹民志之方勤勤懇懇然而世道尙未底靖民志終難歸壹此曷故焉蓋自昨春以來義理非不明也淑慝非不卞也而惟其㴠貸之恩太過黜陟之政不嚴間發司直之論則輒加譴罰而摧抑之一有遭彈之人則每以外補而區處之由是名登白簡而身占善地晏然若無故人者亦多矣如是而好惡不明涇渭相混則觀望豈無其人異論安得不興乎近以先正臣從享事言之躋廡崇報之典此誠斯道復闡之會抑亦我殿下數件大義中一事而噫彼一種橫議倡出迎合之說誑惑煽動人心之危怕吁亦極矣今當縟禮亟擧大論夬定似此喧豗之說亦當自消而其爲世道之深長慮則亦豈淺淺也哉臣於此又有所區區蘊結者頃因諫臺之疏特許以言獲罪者之宥敍而其中若而人外多有向隅之歎惟彼言者之中雖或有遣辭過當處而顧其心則仰恃聖上來諫之度奮然論人而不爲利害計耳言雖未摡於上心罰已行於周歲且或家有篤老之親而身在放斥之中瞻望睽離情私切矜伏願更加三思前後諸人一施曠蕩之典則其於絜矩之治容諫之道庶爲兩得也噫嶺南一路號稱鄒魯舊鄕或有讀書禔躬之人庶備造士升朝之列而今玆宣召人李樹仁禹載岳遠途良苦大違聽聞夫以草茅韋布之蹤初莚朱措固也而叩其實則全無讀書本色觀於外則都是儱侗樣子奏對駭聽莫不掩口似此之人宣召而將焉用哉臣謂兩人寢郞與將作之除命竝爲勿施以示朝家官人不輕之意批以虞廷明達之治聖之者讒說名雖言疏或近於誣比之於讒流弊之輕重尤何如此所以李義弼諸人之抹下於金吾吏曹草記者也李樹仁禹載岳事遠人之初登筵席設或失措何關於叩其中則有所存乎且況今番宣召之擧專爲隗始之苦心以奏對駿聽莫不掩口等語一筆句斷八字打開者豈不悖於屢勤諮訪之當初飭敎乎不允爾其勿辭察職○敎曰名以宣召使之起送仍又除官而又使渠狼狽而歸則未及赴召者將視此爲戒猶恐遁跡之不暇此後擧措倍加勤勵命令可信才俊可致當有別般留意之道而諸道中未及上來者分付各該道臣斯速上送身不在旌招之列有召不膺爲一味逡巡之計者豈可曰處義之得宜乎國體所在不可任置後勿如是之意令該曹嚴飭湖西嶺南道臣
정조 20년 · 강
命華城留守趙心泰內下筒箇木綿分給城役牌將等
정조 20년 · 목
敎曰初欲駕到日頒賞矣今旣退定城役牌將等筒箇木綿當內下卿其還營後分給狀聞事下諭華城留守
정조 20년 · 강
施恩津縣燒燼民戶恤典
정조 20년 · 목
忠淸監司林濟遠狀啓以爲恩津縣金浦面民家失火延及一村三十戶全家燒燼人命幸免燒死恤典依例題給敎以其中殘獨戶如有新舊還舊還蕩滌新還停退小中戶舊還亦爲勿徵期於未寒前奠接事回諭
정조 20년 · 강
命關東別貿蔘價從厚計給採納兩人帖加
정조 20년 · 목
藥院提調沈頤之啓言關東道臣所進多錢重別貿蔘昨已看品內入而採納人賞典與價本會減等事已有昨年奉批敎擧行之例敢此仰達敎以其中一本六錢採納兩人令政院帖加安寶有旨今日成送別封蔘價依近年例從厚上下事亦爲分付
정조 20년 · 강
禮曹以文靖公金麟厚陞配文廟吉日推擇啓
정조 20년 · 목
該曹啓言文靖公金麟厚陞配文廟吉日令日官推擇則來十一月初八日卯時爲吉云請以此日時知委擧行
정조 20년 · 강
命先正金麟厚諡號依僉議改議
정조 20년 · 목
禮曹啓言先正臣金麟厚諡號改諡事發遣郞廳問議于時原任大臣及在外儒臣處則領議政洪樂性奉朝賀金鍾秀病不獻議左議政蔡濟恭以爲先正節惠中文靖之靖字不過是寬樂令終之意此豈善形容有道者氣像耶亟命太常改議一字恐有合於善觀默識之義云右議政尹蓍東以爲先正臣金麟厚淵源洛閩之學棟樑宇宙之義曠感淵衷旣許躋祀文廟獨於節惠中寬樂令終之義不足以形容其道德出處之懿則一字改定實協儀物之備云領敦寧金履素以爲寬樂令終之靖字其於先正道德功烈節義文章不啻未盡形容則改諡一款不容但已領府事金憙以爲先正臣金麟厚諡號中靖之一字恐於先正之宏功盛德全體大用不能十分稱停當此晠禮將擧之日改以盡美之字允合事宜云判府事李秉模以爲先正臣金麟厚繼往開來之學居敬思誠之工固非二字之諡所可形容而寬樂令終之靖尤不足以闡其萬一更議襯切穩妥之字可以有光斯文云大司憲宋煥箕以爲先正臣金麟厚之文廟從祀諡號改議有以仰覩大聖人所作爲出尋常萬萬臣不勝欽服之至云大臣儒臣之議如此請上裁敎以依僉議可也
정조 20년 · 강
命金浦郡守具允德拯米增價之罪令該府嚴繩仁川府使李衡弼分定空石安山前郡守趙重瞻貸用民錢亦令一一推給重推京畿道臣李冕膺
정조 20년 · 목
備邊司啓言卽見京畿暗行御史柳畊書啓則歷陳十邑守令董飭勤慢民弊有無而其中富平府使趙象存安山郡守趙重瞻金浦郡守具允德諸般罪犯俱萬萬駭然至如具允德之拯米一事尤係不法之大者猝地督捧不恤民隱尤極無狀三邑守令事當直請竄配而處分已下雖不必更爲追理不有營門折定任自增價之罪令該府各別嚴問繩以重律民夫之未受雇價本物之無價斫取分付道臣卽爲準數出給仁川府使李衡弼之空石分定安山前郡守趙重瞻之貸用民錢亦令道臣卽爲一一推給於民人不能董飭之道臣請從重推考允之
정조 20년 · 목
因該府都囚徒敎以閔致愼行査間姑放時囚今日捧供尋敎以日寒如此時囚保放
정조 20년 · 강
命來十一日輪對當次人受點後日次來待專經文臣殿講待下敎爲之
정조 20년 · 강
遞承旨金祖淳以洪義榮金啓洛爲承旨竝前望也
정조 20년 · 강
加劃京畿災六百八十七結五十負
정조 20년 · 목
備局啓言京畿監司李冕膺災實狀啓三等名色不爲擧論以爲今年畿農雖謂之挽近罕有之豐未爲不可旣無可名之災則地部劃下四百結亦似優綽而濱海沿江流來舊頉其數夥然竝許新舊災合爲一千八十七結五十負不足災六百八十七結五十負特許加劃事請令廟堂稟旨分付矣分等之初不擧論後錄之亦無陳請可見畿甸登稔甲於諸路而災結則乃有事目外六百八十結零之加請本道畓總二萬五千餘結內各邑由來災頉之夥然例入於新災而民得免於白徵者自昔而然今此一千八十七結五十負分俵似不至於過濫請依狀請施行允之
정조 20년 · 강
重推黃海兵使金思穆
정조 20년 · 목
兵曹啓言因黃海兵使金思穆本謍別武士都試狀本優等出身加資可據之例依下敎關問於該帥臣則以爲別武士皆以閑良塡差左右將不拘出身及加資者而左右將則前後無居首與沒技者今番都試別武士左將尹道憲之居首乃是初有之事節目只有居首者直赴殿試之次者邊將承傳之文而今此居首旣是出身不可以直赴稟請則居首之次之論賞宜有區別而騎士節目中有出身居首者加資之文故未審通編所載只爲參互節目馳啓云矣莫重請賞目有典式則參互節目大是不察不可以已勘問備有所容恕請該帥臣金思穆從重推考允之
정조 20년 · 강
命華城公都會退定十二日仍諭左議政蔡濟恭下去試取
정조 20년 · 목
內閣啓言華城府公都會以今月十一日擇吉云請試官原任提學蔡濟恭待明朝命招出題下送敎以遣檢書官書題受來大臣趁公都會日下去試取以榜目修正狀聞事傳諭試官以府內文臣從便差定公都會退定於十二日事一體傳諭卽爲分付華城留守處
정조 20년 · 강
義禁府請具允德趙象存還囚捧供以洪景厚李思祚供辭啓命允德先捧供後保放象存以公罪直勘景厚思祚行査本道狀聞後議處
정조 20년 · 목
義禁府啓言頃因金浦前郡守具允德富平前府使趙象存囚單有姑放待還宮後捧供之命矣幸行旣命停止而具允德趙象存方在姑放中今日坐起不得擧行敎以爲先捧供後保放又啓言具允德還囚捧口招趙象存日前下去水原地云姑放罪人之擅自下鄕事未前有萬駭然請拿來添問目取招敎以姑放雖與保放有異擅自下鄕淸城之所不爲駭然甚矣然不足深責以公罪直勘後草記又啓言長城前府使洪景厚原情以爲昨春面任文狀內周福金以賭地租不給事被打於金文在致死後仍爲私和云雖無屍親發告面丙辰十月報旣是丁寧故一邊馳進檢所一邊發捕正犯則文在自恃班勢富豪逃避不現檢驗遲滯萬萬罔措蓋自檢所距文在家爲十里地而校差一去久未捉得至於再發三發之擧三日後始爲現捉則官差之多數出去勢所必至臺疏中奸吏慫慂云者未知何所據而最是構成誣獄四字尤不近似噫彼文在以萬石巨富爲十數斗賭租未捧以三甲藁繩結縛四肢運動不得自朝至夕以至筋斷骨露同日被此刑者爲二人而一人則幾死而甦一人則受縛後二十三日而死其酷毒之刑殘忍之擧初覆兩檢査案俱備道臣題帖論理嚴截第其致死在小限之後故屢次加刑之後照律發配尙在謫籍設令偏聽吏言構成獄案則爲覆檢者亦構誣乎道臣亦何故始以嚴題而施刑終焉聲罪而發配乎臺章所云究竟無實者何其遠聞之失實也苟非然者渠於死者病時何爲醫藥而救療死後又何爲出八百兩錢私和以杜屍親之口乎至於錢貨偸竊婦女毆縛廟室擊碎文蹟見失等事元犯搜得之際吏校輩雖有盜掠作拏之事而身爲官長豈忍敎官隸偸竊乎伊後營門定査官作拏校吏詳覈刑配後所偸財與私和錢照數推給而爲官差者詰其去處而至縛露面之賤妾慮其隱身而或闚祠屋之窓隙者此輩誠亦有罪而豈可諉之指使乎兩先正筆蹟見失之說方當群搜衆覓之際攫拏錢貨猶或可也塵篋中古紙何所取而盜匿乎若有筆蹟則宜置於宗孫之家而問於宗孫以初無兩先正筆蹟爲言其爲文在輩譸張虛無之說不待多卞虛實眞僞姑且無論罪人則挾富而逃避撿官則按法而必捉如是之際中間騷擾勢所無怪若謂之不先操切則亦當受而爲罪至於勤歸之於用意之科者誠萬萬至冤惟彼文在潛行千金之賂圖免三尺之律物議喧藉眞贓綻露終逭當律尙在編配者於渠萬幸則必欲甘心於行撿之官或誣呈於巡營或宣言於京洛事之葛藤乃至於此蓋其橫拏之弊緣渠逃匿之故而畢竟歸各於撿官誠是意慮之外云奉化前縣監李思祚原情以爲倉儲牟利事則赴任後反閱倉穀則元還九千四十一石五斗三升四合九夕內庫中見在各穀只是一千一百八十一石八斗六升四合五夕其中當年條分給爲三千四百七十四石九斗六升七合八夕吏逋爲一千二百八十八石七斗八升一合稱以謬例先下各穀爲七百八十七石八斗五合三夕稱以分給戶首納稅結還當年條出給爲五百八十五石結還流來前未捧爲一千二百八十三石十四斗五升三合甲寅停退條未捧爲三百四十石一斗六升三合三夕合以計之則留庫一千餘石外當捧爲七千八百六十石十三斗九升四合四夕而無論吏逋民逋一竝準捧入庫査櫛之際由吏及倉色兩漢報營刑配而今年正月受由上京空官之際新差倉色輩符同新差由吏前冬畢捧入庫之穀多般幻弄還上䄮册元總中三百石私自減錄以爲偸食之計故卽爲還錄入庫又以三百五十石名之曰移錄以長利條分給民間一百五十石先卽徵捧由吏又以三百石爲養戶條防納三稅矣還官之後入於廉揬各樣幻弄皆今春反庫時綻露無餘者倉庫子則由吏之妻娚稱以倉中滲漏故爲蹂躪穀粒之狼戾庫中者至於沒踝故卽充不完之包多至三百餘石右項移錄條二百石及養戶條三百石未盡徵督以爲待秋畢捧之計而倉色則先爲報營刑配由吏則作廳公貨五百餘兩及養戶條三百石過限拒納逃避京中爲四朔故報營出捕亦自本縣譏詗九月念間捉來嚴囚姑未出場如此之際吏輩之無限怨懟實所自取乃其牟利云者初不近似假托松禁事本縣在於安東三陟蔚珍等各邑封山之要衝其所設禁最嚴於各邑自前定出林板吏校三人每朔課捧禁板三部已成謬例其爲痼弊有不可言故赴任之初面議營門首先革罷自營發關定爲節目差出監官將校各一人嚴加詗察昨秋躬往封山詳細摘奸則十年前封山一處火燒松山長廣數二百步內松雜木間多焦損而昨冬山下監官初不告官任自䂨伐故監官則報營刑治雖有禁板之數次屬公者還給校監輩初不捧朔納之三部則其所云假托攘財等說果未知何所指的吏民逃散事則赴任之初卽當價布上納考閱軍案則收布良丁元總二百餘名內白骨冤徵或數十年或十年近則六七年者爲九十五名之多細細査櫛沒數充代之際本縣謬例良民富戶以錢願納謂補公用圖免軍役而閑丁數十戶癸卯年自安東來接本縣入籍今爲四式而願納閑遊故一竝簽丁則渠輩數十戶盡爲移坐於安東境與由吏符同必欲謀免故移文該府屢報營門畢竟捧疤査逋之際由吏逃在京中書員一人又以偸食民結事自知其罪匿避近境故卽爲捉來則其云吏民逃散者或指此等事乎一番行査本道如有諸條中毫分近似者自有常憲云洪景厚則請刑推得情李思祚則曾經侍從請議處敎以兩倅所供之相左於臺疏者行査本道使之狀聞後議處
정조 20년 · 강
罷副應敎李始源修撰趙德潤韓用鐸副修撰鄭東榦尹悌東職
정조 20년 · 강
命承旨吳鼎源墨名銀臺案
정조 20년 · 목
因吳翰源上疏捧納有是命○政院啓言同副承旨吳鼎源銀臺案墨名事命下矣職名則自在而不敢循例請牌何以爲之敎以職名可謂毛將焉傳分付吏曹作窠差代
정조 20년 · 강
命大護軍金頤柱省掃時澆奠床備給仍令除朝辭下往
정조 20년 · 목
困由單敎曰給由都尉內外墳山省掃時澆奠床備給重臣年老除朝辭下往而令廟堂嚴飭畿湖道伯各別顧助
정조 20년 · 강
副校理高宅謙疏陳還穀立本及儀章無別之弊賜批仍令廟堂抄啓繡衣
정조 20년 · 목
疏略曰伏以臣之情勢豈有一分供職之望而前後除命之下不敢終事違傲向詣誕辰候班略伸微忱又當摛文院移次之時隨參起居之禮揚揚就列有若無故供仕者然俯仰慚惶若無所措臣於此際伏聞臣之七代祖臣敬命有致祭之命嗚呼此何等曠絕之盛典也聖念特及於先故隆私偏侈於寒門慰孤忠於九原樹風聲於千載瞻聆所及莫不感歎歆艷延侑之日子今且迫頭在臣情私不可不趁期還鄕廁與於祗受之列兹敢略入文字仰暴實狀伏乞俯賜鑑諒遞臣見帶之職臣於乞免之章不敢贅他而事係民憂有難泯默略以痼弊數條草草附陳國家之設置倉廩本以爲民也豐年則斂之凶年則散之恤其饑寒救其疾苦而今之倉廩適以病民其故何也以三南言之穀簿之數大邑則小不下八九萬石小邑則亦不下四五萬石而挽近以來守宰之貪汚違法者大開庫門狼藉料利小無忌憚若値歉歲則米一石價小不下八九兩租一石價亦不下三兩而名以立本米一石則分給二兩錢租一石則分給一兩錢而其餘則不知消瀜於何處祖宗朝良法美政掃地無餘豈非寒心痛骨處乎嗚呼百里之任其責不輕而貪汚之風愈往愈甚以肥己刻剝爲能事愛民慈諒爲汚遠何其俗尙之若是乖戾也雖至殘之邑可以豐其衣食而法外侵漁之弊罔有紀極側耳聞之未聞有一人之公平廉潔者往往入於繡啓中而曾未數年擧皆蕩滌收敍何所憚而懲勵乎齊威王烹阿大夫而齊國震恐不敢餙詐唐太宗愧陳百福而貞觀之治蔚有可觀臣謂貪汚不法之類隨其現發斷不饒貸重者終身禁錮輕者十年禁錮以爲祛貪墨勵廉恥之地宜矣衣冠制度所以辨上下別貴賤也上下有分貴賤有等然後民有定志自無犯科僭越之患矣臣竊覵都城內外衣冠制度初無上下貴賤之別苟有財力則衣帛衣錦小無顧忌若當衣之著道袍著唐鞋初不畏憚若當著之衣冠旣如是僭越故僭越之心又從而萠之下凌上賤妨貴之患比比有之其爲有識之寒心亦豈細故也哉伏願申明風稜之舊制衣帛衣錦之僭著袍著鞋之弊嚴飭禁斷使小民知尊卑上下自有等分不可犯則此亦爲矯風易俗之一助矣批以守令貪汚不法之類不入於繡啓不登於臺章甚至立本之弊三南狼藉有此疏陳苟欲便民莫過於懲貪近來法日益壞奸日益滋名以守宰不能嚴束吏奸甘受瓜田之謗若不隨現痛繩何以懲他勵後開倉已始催科方張當有別般淬礪之政然後可責去泰去甚之效繡衣爲先令廟堂抄啓何待繡衣之潛蹤若使方伯之威令一分不弛管下列邑自當屛息守法今年則先從道伯考其勤慢其不能者卽施嶺海之律令政院飭諭三南伯尾陳貴賤儀章無別事爾言雖然禁之不得其方適足擾民惟在朝廷紀綱立與不立爾其勿辭下往參祭
정조 20년 · 강
命北關災實分等及明川以南進俸吏停止推奴徵債防寒北靑皮唐之還作唐米竝依該道臣狀請施行舊還最久條三分一收捧唐米外許令準折代捧
정조 20년 · 목
備局啓言卽見咸鏡監司趙尙鎭災實分等狀啓則高原等十九邑置之稍實安邊等五邑置之之次尤甚名色不爲擧論後錄諸條竝請令廟堂稟旨分付矣其一明川以南進俸吏姑爲停止事也其一推奴徵債防塞事也其一兆靑皮唐元數中限十分一還作唐米事也其一舊還待分數知委就各邑最近條必以精實穀捧上而此與新還有間準折米許令代捧他穀代唐米勿爲許捧事也今年南北關農形雨暘均適霜風無災高燥汚下峽野均稔眞可謂大有之年然稍實十九邑之次五邑道臣勘定必有所斟量者分等事依狀請施行明川以南進俸吏停止及推收徵債防塞事便成本道年例北靑府皮唐之還作唐米事十分一分排自是豐歲應行者亦依狀請施行舊還之以最近條捧上事本司旣以最久條當捧之意筵稟行會于諸路而該道則就元數中三分一分排知委矣北關異於他路雖値小豐本無貿遷穀賤如土云者人之恒言也況兹大登之歲粒米狼戾可坐而科最久舊還不於此時收捧則畢竟將何所歸屬乎道啓所請未知爲穩當依前行關擧行之意分付而與新還有間則唐米外準折代捧不害爲闊狹之政請此則依請施行事竝爲分付允之
정조 20년 · 강
勘放金吾時囚具允德趙象存仍命金浦郡拯米之改色勒捧者以拯米例代捧當該道臣草記勘罪裝載及護送地方守令考律勘處
정조 20년 · 목
義禁府啓言金浦前郡守具允德口招以爲本郡幅圓不廣民戶甚少凡於役民之際量其役處之廣狹不計遠近隨入分排故役巨民小之處不可只以附近民應役或延及稍遠之面雇價則隨其營錢之下來赴役後逐日上下而或値營錢未及下來之時則或不無翌朝分給之事而計其日數元無一日不給之價至於造橋修衙時伐木事則客舍三門及橋梁役處浩多故未能逆料其所入䂨取之際自不無餘剩之數而取用民間之木一一從公論給價而當初䂨伐之時不能斟量自歸濫斫之科此固渠昏謬不審之罪拯米事則稅米鉤拯之後慮其腐傷有難暫時積置故一依法典以拯劣米分給例一斛外加給水剩米六斗七升五合矣追到巡營關內以改色法只給平一石而已分給之穀更爲收合易致民弊故待秋以改色例平一石外水剩米六斗七升五合還作元分以納之意依營題知委民間矣及其作錢時營門以平一石三兩七錢式作錢又入水剩添給米六斗七升五合價一兩七錢合五兩四錢式捧上而今此五緡乃是二十一斗七升五合價而初頭分給時逐石斛量皆準十五斗之數且於民人等所見處量給渠雖無狀營門定價之外何可一分添價以徵不當徵之物乎營題及擧行文報班班可考而渠觸事愚迷自陷罪戾名登繡啓唯竢重勘請刑推得情敎曰今番擧行事事憒憒民不被實惠其所重勘烏可免乎至於穀價一事改色異於拯米則定價踊歇果非渠罪此則綽有可恕之端今日內照律草記區別功議勘放而改色事旣聞之後決不可一任其自下彌縫以貽小民之無限怨咨船運公穀若有臭載則但當拯給沿民而已忽以法外改色之名勒給沈水之米督捧準斛之包其爲厲民之虐政孰甚於此雖令應稅邑民當其再徵之困若猶且爲之切矜他道米太之改色何關於金浦之民乎道臣之不顧民怨拯米變爲改色使邑民莫知頭緖令廟堂嚴査該道當該道臣草記勘罪惜官忘廉圖囑道臣之裝載及護送地方守令等考律勘處穀物則以臭載例法式具格收聞民間收捧則亦以拯米例代捧欲於駕過時處分而未果未捧者減價已捧者從便爲之之意廟堂嚴飭本府知悉又啓言趙象存杖一百以公罪收贖敎以如有功議各減一等又啓言具允德功議各減一等杖八十收贖奪告身三等放送允之
정조 20년 · 강
以申耆爲承旨前望也
정조 20년 · 강
黃海監司金勉柱疏辭藩任賜例批
정조 20년 · 강
命北關舊還依京畿湖西關西例無論年條遠近就其可捧者闊狹收捧而其指徵無處者外隨其最久條分排以準當納之數仍飭徵隣徵族之弊
정조 20년 · 목
備邊司啓言咸鏡監司趙尙鎭狀啓以爲舊還四萬八千石最久條當納之民率多流亡絕戶必欲準分排之數則勢將移徵於隣族自致騷擾準捧無路勿論遠近年條就其可捧者以準當捧石數事請令廟堂稟旨分付矣舊還分排之後京畿湖西關西三道道臣皆以勿限年條爲請而蒙允於北關何獨靳持亦依狀請許施而北關最久條雖在庚子壬寅以後流絕而完居絕罕云者或近過實最近條捧入之請又慮停退之混稱停退一款已爲發關知委使之區別而舊還闊狹之際其難捧而指徵無處者外必隨其最久條而分排收捧以準當納之數事請更加申飭分付允之敎以如是闊狹之後雖一民徵族雖一夫徵隣道臣守令難免其責此意嚴飭
정조 20년 · 목
予謂心泰曰儀軌當從速印出而其中傳敎卷先爲修正好矣且諸處上梁文當於儀軌校正前製出然後可以載之矣予又曰迎華驛役事今幾告訖而該郵官擧行何如心泰曰公廨則庫舍外今幾完役驛戶則五六戶旣結構入居其外六七十戶次次拮據而日寒如此土役未及爲之該郵官之凡百擧行非但有恪勤之效頗有榦辦之才矣
정조 20년 · 강
命華城府還穀兩年未捧條特許仍停
정조 20년 · 목
水原留守趙心泰啓言本府舊還條依備局分排數爻今方督捧之際又接備關則以爲停退條與舊還名色各異停退條無論翌年再翌年係是當捧條不可以舊還論非朝家所許而當年未盡捧之還方可謂舊還知悉此意舊還文書無一遺漏修成册上送云矣以此關辭推之本府無他舊還而所謂未捧條卽甲寅乙卯兩年或狀請停退或因朝令仍停者而米太都數至爲五千八十石零則今年雖云豐登捧此半萬包米太於荐饑餘窮戶者非但大關民情且昨年仍停旣出持恩則一例混捧尤涉矜悶以此意就議大臣則大臣以爲當初自備局舊還條分排行會時舊還與停退果未及分槪之致故追後如委使之修成册以報而今聞本府旣無舊還名色而俱是停退條則雖云沒捧乃已者其在軫恤之義合有商量之道一番提稟在所不可已云矣民情旣若是切悶大臣之議又復如此敢此仰達敎曰本府事體自別事係民隱其所撫恤尤當別異於他道舊還分排外兩年未捧條特許仍停
정조 20년 · 강
命內營緞甲胄所入物力以惠廳所在御甲胄米劃給
정조 20년 · 목
水原留守趙心泰啓言內營緞甲胄二十部移上外營後其代新造次所入物力磨鍊以稟事曾已承命矣招致匠手磨鍊折價則除外衣緞屬及鐵葉而各樣所入至爲一千二百二十兩零故敢此仰達矣敎曰甲衣緞品當內下而所入物力惠廳所在御甲胄米中湖南一部海西一部使之劃給內營令內營以此措備
정조 20년 · 강
命華城府兒旗牌官課習兵書依內營例以六臘月考講施賞著爲式
정조 20년 · 목
水原留守趙心泰啓言京軍門執事輩多從行伍而拔擢故早服戎務熟習兵學金鼓進退擧有彀率而至於臣營陞營旣屬耳所用非所養則許多將校不閑軍務觸處生疏誠非細憂雖令勸奬猝難責效將校子枝十餘歲以上抄得三四十名以兒旗牌官定給兵書敎官方今聚會課習其若一直不怠其所收效恐不讓於京軍門行伍拔擢之類而倘不著爲定式則永久遵行未可必以此擧條載之節目無敢廢墜亶合懋實之政故敢此仰達從之敎以依內營例每年六臘月以考講計畫居首者外帑庫所在米綿施賞後別單
정조 20년 · 강
命迎華驛設施財力以兩南加分耗劃給
정조 20년 · 목
水原留守趙心泰啓言迎華驛設施財力限二萬兩區劃事前後屢承筵敎故臣往復大臣議其拮據之道則大臣以爲北關關東湖西諸道無論錢穀俱無着手處且常賑穀新有朝令不敢擅用以今年加分耗條湖南大米三千石嶺南大米三千石劃給之外似無他道云矣大臣之議如此敢此仰達敎曰大臣之言好矣依此爲之
정조 20년 · 강
命華城府內用各庫及外帑整理庫遞易時新舊內監反閱傳授著爲式
정조 20년 · 목
水原留守趙心泰啓言內用各庫及外帑整理等庫設置之後所重自別關係不輕常時典守之道自臣府當嚴飭而若當遞易之時句管內監以帶去幕裨亦當一時隨還公物虧欠多在新舊之際從今以後必於交遞之日新舊內監開庫反閱準會錄傳授後新留守報其形止於內營亶合尊事面重公貨之義以此擧條著爲定式添入節目以爲永久遵行之地從之
정조 20년 · 강
命戶曹所管舊退船依京軍門例一體分送於華城府著爲式
정조 20년 · 목
水原留守趙心泰啓言戶曹所管舊退船京各軍門皆有次第分送之例而臣營卽是京營之外營依他軍門例添入井間一體分送之意請定式施行從之
정조 20년 · 강
命龍虎營拘留罪人尹昌烈移送刑曹
정조 20년 · 목
該營以昌烈放送啓敎以旣命科治移送刑曹
정조 20년 · 강
命金吾時囚前郡守韓永逵前府使崔雲羽等區別功議勘放
정조 20년 · 목
義禁府啓言泰安前郡守韓永逵原情以爲牙山漕倉之新造空船元無護送規例稷山亭材之賃船添載初無關由於本邑故賃載委折未及聞知而身爲地方官不能察飭之罪在所難逭云所當請刑而曾經侍從請議處敎以區別功議勘放又啓言竹山前府使崔雲羽原情以爲渠昨秋赴任之後點閱刑具則無論輕重囚枷長廣尺寸俱合典則至於斤數刻誌其上故初不致慮未能稱量因循行用矣今番摘奸時枷重加爲十二斤至登書啓致煩嚴命此莫非渠昏謬不審之罪云所當請刑而曾經宣傳官請議處敎以區別功議勘放又啓言韓永逵功減一等杖七十收贖奪告身二等放送崔雲羽功減一等杖九十收贖奪告身四等放送允之
정조 20년 · 강
命壯勇大將金持默省掃時虎符仍佩往來往還間訓將兼察
정조 20년 · 목
政院啓言壯勇大將金持默掃墳事楊州地今方出去矣所佩虎符及傳令牌來請還納將兵之任不可一刻無總察之人何以爲之敎以仍佩往來往還間訓鍊大將兼察牌招聽傳敎
정조 20년 · 강
勘放金吾時囚李明奎
정조 20년 · 목
義禁府啓言全羅前右水使李明奎原情以爲水營與牧官咸處海南黃原一面故渠正月赴任之後一依巡營關各自分界互相禁松矣聞牧民輩不有界限惟意犯斫云故推治其犯斫該監及山直矣推治之際下輩之侵索一款矇不覺察至登啓聞此莫非渠昏謬之罪云所當請刑而曾經閫帥請議處敎以珍島一邑無異於新設凡係常供應稅一幷蠲減以至牛馬鷄犬巿他孳此水營侵漁之習別下嚴敎拔例禁飭則渠敢不有朝令莫察宿弊至登於道啓之論列餘外諸島松禁反畏牧官之恐喝幾致封山之濯濯是畏朝令不若畏上司渠果何家之耳孫而辜負特除玷汚家聲於公於私律合倍勘爲先放之渠先楸下俾知用渠罪渠皆念渠先之意
정조 20년 · 강
遣承旨馳詣永陵奉審摘奸
정조 20년 · 강
遞承旨李書九以李祖承代之前望也
정조 20년 · 목
政院以書九不爲仕進啓敎以許遞前望單子入之以今日受香人中當點下仍以奉審承旨兼進往還後肅拜
정조 20년 · 강
命靖陵直長愼師浚口傳相換仍飭銓曹兩南宣召人未及上來者初仕待窠調用
정조 20년 · 목
禮曹啓言卽接靖陵參奉所報則今十五日本陵忌辰祭享時兩官當爲備員而直長愼師浚身病猝重萬無進參之路云請今姑改差敎以此亦遠人豈可因病徑遞乎使之口傳相換因此思之此人之病雖或適然名以宣召又以道剡上來者交相處義皆欲必遞者烏在其招來之本意小官處義宜不敢更煩朝廷以此嚴飭湖西嶺南未及上來諸人令該曹初仕待窠次次調用以爲試其人之地
정조 20년 · 목
壯勇營訓局禁營御營廳以出城獵虎之意啓敎以虎走城外爰得其所何異於薄代玁狁至于太原乎且況當寒行獵其弊甚於猛獸卽爲撤獵時送若干善放軍俾絕跳踉之習在於卿等號令之如何矣
정조 20년 · 강
壯勇營以捉虎軍校姓名別單啓
정조 20년 · 목
敎曰卿之入營翌日獵得鷹峰白額虎皮張卿處賜給軍校等賞格內下脛骨給藝提又敎曰弓箭考例內下領率知彀官敎鍊官各一人亦爲賞給○別單本營捉虎軍十三日先殺牙兵鄭二孫木三匹布一匹再殺牙兵文福東三殺牙兵張泰興各本二匹布一匹十五日先殺牙兵黃致中內下木三匹布一匹再殺待年軍千泰厚三殺牙兵崔鳳雲各內下木二匹布一匹十五日先殺牙兵南汝昌內下木三匹布一匹再殺牙兵李大福三殺牙兵趙道民各內下木二匹布一匹賜給
정조 20년 · 강
遞承旨李肇源以李勉兢代之前望也
정조 20년 · 강
命受香承旨馳詣永陵奉審摘奸
정조 20년 · 강
召見來待諸臣于重熙堂
정조 20년 · 목
予謂京畿監司李冕膺曰鄕軍接濟條宮租作錢便否與廣留相議停當可也冕膺曰向因陵園幸行之有命道路橋梁皆已修治今雖停止至於橋梁則不但爲來頭幸行時預備且爲行旅往來之地不可旣修旋撤且道路則方當下雪之時使沿路田民隨卽掃除爲宜矣予曰橋梁之仍置卿言好矣而掃雪亦是役民略給療飢之資俾不貽弊可也予謂承旨李勉兢曰承旨以河西致祭進去而幾日往還乎勉兢曰往還殆過一望矣予曰參班儒生幾何勉兢曰以日子之急未及齊會不過近二百矣予曰今年年事沿路何如勉兢曰海邊四邑些有不足底意而其外則均是大熟矣予曰捧糴一款最是民瘼而應捧而未捧卽舊還也當捧而因朝令不捧卽停退也而停退與舊還初不區別者豈成說乎京畿亦有停退條而與舊還混捧乎冕膺曰停退與舊還今始分槪矣予曰承旨以舊還區別與否問于備局以奏
정조 20년 · 강
命御覽册懸吐時申玉堂較準之式仍命閣臣抄啓文臣稟旨定幾員較正明經文臣抄啓館學居齋儒生能講者招來對準著爲式
정조 20년 · 목
敎曰凡有御覽册懸吐之命玉堂齊會具公服相對較準卽館中故事此規廢却不知有故事者久矣年前使之修明堇於科場行用御覽件用此規後復抛置近因夜長課誦經書考閱諺讀內閣玉堂所在懸吐本多有相左名以稽古之地固陋若此豈不爲貽笑之一端此後御覽册懸吐玉堂齊進之例自當申明雖以內閣言之直閣以下齊進如或卷帙多而時任閣僚之人原任直閣以下抄啓文臣中稟旨定幾員以爲眼同較正之地以此傳敎載之掌故俾各遵行又敎曰經書懸吐時齊會較準之式纔有下敎而卷帙浩多則猶必有疏漏處明經文臣中能講者幾人看册數量宜抄啓使之對準又或館學居齋幼學中能講者招來更爲對準事一體定式幷臨時稟旨爲之事令內閣知悉
정조 20년 · 강
遞應敎李明淵副應敎金觀柱校理朴載淳副校理朴鍾淳以趙弘鎭尹序東宋翼孝李貞運代之尋遞翼孝貞運以尹悌東韓用鐸代之竝前望也
정조 20년 · 목
敎曰館中方有考準之役衆所共知實故及在外人許遞前望單子入之待下批牌招入直○明淵觀柱未肅拜載淳鍾淳實故翼孝貞運違召也
정조 20년 · 강
命五部內遺棄兒嚴飭搜訪
정조 20년 · 목
賑恤廳啓言西部蓮池洞契任掌所告內本洞路傍得一歲遺棄兒同里居良女張召史欲爲收養貧不自食願爲受料云故依節目給料矣敎以日寒若此嚴飭着意搜訪俾有實效
정조 20년 · 목
月食分五分十三秒初虧亥初二刻十四分二更三點初虧東北食甚亥正三刻十二分三更一點食甚正北復圓子正初刻十分三更四點復圓西北計食限內凡九刻十二分
정조 20년 · 강
召見藥院提調及時原任閣臣于誠正閣藥院提調金載瓉副提調黃昇源閣臣提學鄭民始沈煥之原任直提學徐龍輔鄭大容直提學李晚秀原任直閣南公轍金祖淳李始源檢校待敎沈象奎待敎李存秀檢校待敎徐有榘
정조 20년 · 목
藥院請診閣臣承候也
정조 20년 · 강
命前府使趙觀鎭罪名蕩滌付軍職豐陵府院君趙文命文集印畢後致祭忠靖公金在魯忠孝公趙顯命嗣孫竝付司果祿前僉知趙來鎭敦寧都正加設單付令該道臣起送贈贊成李後哲後孫令兵判擬入參下當窠
정조 20년 · 목
敎曰昨過聖后忌辰而豐陵本宅近無從官之人豐恩事後乃弟趙時溥之朔望問安洪奉朝賀力請於筵中特許付銜則無故之時豈可無官前府使趙觀鎭罪名蕩滌令該府口傳付軍職以爲出入於候班之地國典文衡文集難於自辦印出之家許令芸閣印給況豐陵以元舅元勳身經元戎位亞元輔其體貌之自別果何如擬與翼靖年譜印頒而以其編帙之簡略鶴巖集秋間淨書先欲入印印役畢後遣承旨致祭於豊陵府院君家因此思之春間金忠靖趙忠孝兩相嗣孫之禒仕意在世宥則該曹之至今不爲擧行極涉未安更加嚴飭先以司果各一窠作永付之祿事分付又思之前僉知趙來鎭年過七十尙今生存云再昨年收用之後更不檢擬敦寧都正加設單付下諭道臣筋力如可强使之起送否則收聞绥吉園忌辰又過矣李長玉李良玉之後仕籍無人贈贊成家後孫令兵判口傳加設擬入於參下當窠事分付○兵曹啓言贈贊成家後孫擬入參下當窠事命下矣故府使李長玉子大壽卽爲招來見之則年今十七歲而非但姑未加冠其貌儀未成請待其長成調用允之
정조 20년 · 강
顯隆園冬至享官命本府留守趙心泰進去大祝命檢校待敎沈象奎進去而祭物陪進日大祝受香
정조 20년 · 목
京畿監司李冕膺狀啓以爲今月二十三日行顯隆園冬至祭時贊者水原判官洪元燮謁者振威縣令尹應鉉都預差水原府中軍金㷞差定敎以獻官以留守進去大祝則檢校待敎沈象奎進去祭物陪進日大祝受香之意分付亦爲下諭留守
정조 20년 · 강
遞副校理韓用鐸以沈興永代之前望也
정조 20년 · 강
命各營捉虎將校及砲手分等施賞
정조 20년 · 목
壯勇營訓鍊都監禁衛營御營廳啓言各定善放軍五名出送城外行獵矣今日北岳後兄弟峰近處中虎一頭捉得封進而捉虎將御營廳敎鍊官吳載憲禁衛營敎鍊官金龍弼各木三疋三升二疋先殺砲手御營軍孫漢佑木三疋布二疋再殺砲手禁衛軍金福世三殺砲手御營軍韓得良各木二疋布二疋自各其營依例施賞矣敎以賞格內下依例分給○領軍將二員各弓矢一部先殺砲手木四疋布二疋再殺三殺砲手各木三疋布一疋賜給
정조 20년 · 강
命犯夜掖隸等及不能嚴飭之司謁首隸令兵判過齋後決棍
정조 20년 · 목
二所巡廳啓言去夜四更一點量犯夜人別監盧舜喆金商裕等執捉何以爲之敎以過齋後令兵判決棍飭禁之下不能嚴飭之司謁及首隸亦令兵判過齋後決棍五度
정조 20년 · 강
命抄啓文臣親試及課講明日爲之
정조 20년 · 목
敎曰抄啓文臣親試明日爲之課講兼行試官中陞試進去者設場後入來
정조 20년 · 강
御便殿行抄啓文臣七月朔親試及七月八月朔課講親試試官鄭民始李晚秀李始源沈象奎徐有榘課講試官金載瓚李晚秀
정조 20년 · 목
試官率抄啓文臣入庭行禮訖呼名進講兩次課講副正字徐俊輔幷略居首親試則以泰風如秋聲朝氣爲賦題命諸文臣分詣監印所司僕寺製進親考以下司僕寺正崔光泰二下一居首又下六月朔親試題使之製進
정조 20년 · 강
命庚辰溫幸時隨駕人振威將校金萬成令該道施賞
정조 20년 · 목
戶曹啓言因京畿監司李冕膺狀啓庚辰年溫宮幸行時隨駕擧行各邑校吏中時居部內者七十以上二人各米三斗六十以下八人各米二斗依該道例頒給而其中振威將校金萬成還爲下去于振威縣云自本道依例施賞事請分付該道臣從之
정조 20년 · 강
命二十三日親行永禧殿冬至祭